Stofn landsels er aðeins um 7.700 dýr , samkvæmt talningu sumarið 2016 . Stofninn hefur því minnkað um tugi prósenta frá síðustu talningu árið 2011 . Þá var stofninn metinn 11 til 12 þúsund dýr eða sami fjöldi og stjórnunarmarkmið stjórnvalda frá 2006 hljóðar upp á . Þetta kom fram á fundi Hafrannsóknastofnunar á þriðjudag í síðustu viku og greint er frá í Fiskifréttum . Sérfræðingar Hafrannsóknastofnunar mæla með að stjórnvöld leiti leiða til að koma í veg fyrir beinar veiðar á landsel og lágmarka meðafla landsela við fiskveiðar . Þá telja sérfræðingarnir nauðyn að lögbinda veiðistjórnunarkerfi sem og skráningar á öllum selveiðum . Kerfisbundin fækkun landsels má rekja til þess þegar Hringormanefnd var stofnuð af sjávarútvegsráðherra árið 1979 . En ljóst er að núverandi stofnstærð er tæplega 80 prósent minni en þegar stofninn var fyrst metin árið 1980 . Hann var þá um 33 þúsund dýr en fjöldinn minnkaði hratt fram til 1989 og var þá um 15 þúsund dýr . Er talið að þar sem afföll vegna óbeinna veiða er talin hafa minnkað undanfarin ár , og dregið hefur úr hefðbundinni nýtingu selabænda á stofninum , er nærtækustu skýringuna á fækkun landsels að finna í veiðum í ósum laxveiðiáa , óskráðum veiðum eða óhagstæðum umhverfisbreytingum . Takmörkuð gögn eru til um óbeinar veiðar en mat sem unnið er úr gögnum sem safnað er af veiðieftirlitsmönnum og úr stofnmælingu í netum benda til að um 40 landselir hafi veiðst að meðaltali í þorskanet á árunum 2010 – 2015 , um 340 landselir að meðaltali í grásleppunet árin 2013 – 2015 og um 43 landselir hafi að meðaltali fengist í botnvörpu árin 2014 og 2015 .